Document ID: 32014R1025

DELEGOVANÉ NARIADENIE KOMISIE (EÚ) č. 1025/2014
z 25. júla 2014,
ktorým sa mení príloha I k nariadeniu Rady (ES) č. 1528/2007, ktorým sa uplatňujú opatrenia na výrobky s pôvodom v určitých štátoch, ktoré sú súčasťou skupiny afrických, karibských a tichomorských (AKT) štátov, stanovené v dohodách, ktorými sa uzatvárajú alebo ktoré vedú k uzatvoreniu dohôd o hospodárskom partnerstve, zmenenému nariadením Európskeho parlamentu a Rady (EÚ) č. 38/2014, ktorým sa menia určité nariadenia týkajúce sa spoločnej obchodnej politiky, pokiaľ ide o udelenie delegovaných a vykonávacích právomocí na účely prijímania určitých opatrení
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1528/2007 z 20. decembra 2007, ktorým sa uplatňujú opatrenia na výrobky s pôvodom v určitých štátoch, ktoré sú súčasťou skupiny afrických, karibských a tichomorských (AKT) štátov, stanovené v dohodách, ktorými sa uzatvárajú alebo ktoré vedú k uzatvoreniu dohôd o hospodárskom partnerstve (1), zmenené nariadením Európskeho parlamentu a Rady (EÚ) č. 38/2014 z 15. januára 2014, ktorým sa menia určité nariadenia týkajúce sa spoločnej obchodnej politiky, pokiaľ ide o udelenie delegovaných a vykonávacích právomocí na účely prijímania určitých opatrení (2), a najmä na jeho článok 2 ods. 2,
keďže:
(1)
Zoznam zvýhodnených krajín využívajúcich bezcolný a bezkvótový režim dovozu EÚ je stanovený v prílohe I k nariadeniu (ES) č. 1528/2007 (ďalej len „nariadenie o prístupe na trh“).
(2)
Botswana, Kamerun, Pobrežie Slonoviny, Fidži, Ghana, Keňa, Namíbia a Svazijsko neprijali potrebné opatrenia na ratifikáciu svojich príslušných dohôd a v dôsledku toho sa v súlade s článkom 2 ods. 3 nariadenia (ES) č. 1528/2007, a najmä jeho písmenom b) prestáva od 1. októbra 2014 na tieto krajiny vzťahovať režim prístupu na trh povolený podľa nariadenia (ES) č. 1528/2007. Vyplýva to z nariadenia Európskeho parlamentu a Rady (EÚ) č. 527/2013 (3).
(3)
Pobrežie Slonoviny a Ghana ukončili s Európskou úniou a jej členskými štátmi rokovania o dohode o hospodárskom partnerstve 30. júna 2014.
(4)
Botswana, Namíbia a Svazijsko ukončili s Európskou úniou a jej členskými štátmi rokovania o dohode o hospodárskom partnerstve 15. júla 2014.
(5)
Komisia je splnomocnená prijímať delegované akty v súlade s článkom 24a nariadenia (ES) č. 1528/2007 na účely zmeny prílohy I k uvedenému nariadeniu s cieľom doplniť regióny alebo štáty zo skupiny štátov AKT, ktoré ukončili rokovania o dohode s Európskou úniou spĺňajúcej požiadavky článku XXIV GATT 1994.
(6)
Po dátume uplatňovania tohto nariadenia sa na doplnenie Botswany, Pobrežia Slonoviny, Ghany, Namíbie a Svazijska do prílohy I k nariadeniu o prístupe na trh vzťahujú podmienky článku 2 ods. 3 uvedeného nariadenia, a najmä jeho písmena b),
PRIJALA TOTO NARIADENIE:
Článok 1
Doplnenie krajín do prílohy I
Do prílohy I k nariadeniu (ES) č. 1528/2007 sa vkladajú tieto krajiny:
Botswanská republika;
Republika Pobrežia Slonoviny;
Ghanská republika;
Namíbijská republika;
Svazijské kráľovstvo.
Článok 2
Nadobudnutie účinnosti
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. októbra 2014.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 25. júla 2014

Labels: 3
18
15